Hildegarda z Bingenu

Svätá Hildegarda z Bingenu (; * 16. september 1098, Bermersheim vor der Höhe, Falcké kurfirstvo, Svätá rímska ríša – † 17. september 1179, kláštor Rupertsberg, Bingen am Rhein) bola nemecká mystička, prírodovedkyňa, lekárka, spisovateľka, botanička a skladateľka. S jej dielom sú spojené počiatky vlastnej nemeckej filozofie, tzv. Frauenmystik. Mníška benediktínskeho rádu a zakladateľka kláštora na Rupertsbergu pri Bingene.

 Život 
Hildegarda z Bingenu sa narodila ako desiate dieťa urodzenej nemeckej rodiny. V detstve ju rodičia dali do opatery Jutty zo Sponheimu, ktorá spolu s niekoľkými ženami žila pustovníckym životom v blízkosti mužského benediktínskeho kláštora Disibodenberg pri Staudernheime. Po Juttinej smrti prebrala Hildegarda von Bingen vedenie medzitým stále sa rozrastajúceho spoločenstva pobožných žien a neskôr sa s nimi presťahovala do Rupertsbergu pri Bingene, kde v roku 1147 založila kláštor. 
Hildegarda z Bingenu je autorkou niekoľkých prác, v ktorých sa okrem svojich náboženských vízií, zaoberala i tematikou prírodnej histórie, liečiteľských účinkov prírodných objektov, otázkami krásy i sexuality v korelácii s detskými dispozíciami. Okrem toho je autorkou básní a textov spievaných ženskými hlasmi ako gregoriánsky chorál. Tie sú zhrnuté v diele Symphonia armoniae celestium revelationum (Symfónia harmónie nebeských zjavení). 77 básní tvorí ucelený liturgický cyklus pre špecifické cirkevné sviatky.

 Prírodné vedy a liečiteľstvo 
Mimo kresťanskú problematiku je Hildegarda známa ako liečiteľka a na vtedajšiu dobu veľmi dobrá znalkyňa prírody. Zachovali sa jej popisy rastlín, zvierat, kameňov a liečenie stravou, drahými kameňmi, či bylinkami. V jej spôsobe liečenia však mal výrazné miesto predovšetkým vždy jej vzťah k Bohu, čo je v mnohých nekresťanských knihách o liečení Hildegardy buď často úplne zabudnuté, alebo výrazne skreslené. Jej liečiteľské znalosti sa neopierajú len o jej znalosti prírodných vied, ale aj zážitky z jej zjavení. 

Niekedy je však v jej spisoch o liečení možné nájsť predpisy, ktoré by sme dnes mohli nazvať poverami. Jedno z viacerých vysvetlení je to, že jej spisy ktoré dnes máme k dispozícii nie sú originálne rukopisy, ale neskoršie opisy a tiež i preto s istou pravdepodobnosťou ide o určité neskoršie kompilácie jednak Hildegardiných originálnych textov, tak aj textov iných autorov – okrem iného i antických, arabských a pod. – ako bývalo vo vtedajšej dobe zvykom. Napísala aj štúdiu o blchách a všiach, ktoré spôsobovali problémy u pacientov, ktorých liečila v nemocnici pre chudobných v nemeckom meste Bingen.

Hildegarda je tiež dnes považovaná za prvú spisovateľsky činnú nemeckú lekárku a zakladateľku vedeckej prírodovedy i entomológie v Nemecku.

 Uctievanie 
V Katolíckej cirkvi bola neformálne považovaná za svätú už od jej smrti. Koncom 16. storočia bola zapísaná do oficiálneho zoznamu svätých. 

Pápež Benedikt XVI. 10. mája 2012 rozšíril liturgický kult úcty svätej Hildegardy na celú Cirkev; pristúpil k tzv. ekvivalentnej kanonizácii, kedy sa neskúma život osoby, ani sa za svätú nevyhlasuje v slávnostnom akte; osoba sa vyhlási za svätú na základe stáročného kultu.

Liturgická spomienka na túto sväticu je 17. septembra.

 Uctievanie na Slovensku 
Zaujímavosťou je, že kult Hildegardy z Bingenu je doložený aj na území Slovenska, a to v Dobšinej. Pre reštaurátorov a pamiatkárov bolo veľkým prekvapením, keď našli pri odkrývaní fresiek v dnešnom evanjelickom gotickom kostole v Dobšinej fresku svätice, ktorú sprvu nevedeli identifikovať. Zistilo sa, že ide o Hildegardu z Bingenu. Tento kult sem priniesli nemeckí baníci zo Saska, ktorí kolonizovali Dobšinú. V rámci Slovenska je toto vyobrazenie unikátne.

 Dielo 
 Liber Scivias (1141 – 51)
 Liber vitae meritorum (1148 – 63)
 Liber divinorum operum (1163 – 73/74)
 Vita Sancti Ruperti (um 1168)
 Physica
 Causae et curae
 Referencie 

 Literatúra 
 Beuysová, B., Neboť jsem nemocná láskou, Život Hildegardy z Bingenu, Prostor, Praha 2005
 Český slovník bohovědný, V. Kotrba, Praha 1916 – 1930?
 Dlouhá, B., Sv. Hildegarda z Bingen, Vítězové (Krystal), Olomouc 1934
 Hildegarda, sv., Cestyvěz: Vidění a zjevení svaté Hildegardy, přel. J. Deml, 1911
 Jones, K., Velké ženy duchovní tradice I., Karmelitánské nakladatelství, Kostelní Vydří 2002
 Letz, J., Mystičky západu, Vydavateľstvo Michala Vaška, Prešov 2002
 Listy sv. Hildegardy z Bingen, přel. B. Konařík, Krystal, Olomouc 1948
 Moudrost Hildegardy z Bingenu, Karmelitánské nakladatelství, Kostelní Vydří 1998
 Pernoudová, R., Žena v době katedrál, Vyšehrad, Praha 2002
 Revue pro teologii a duchovní život Salve, č. 3/1998, Hradec Králové 1998
 Schäfer, Th., Vize, Život, dílo a hudba Hildegardy von Bingen, Pragma, Praha 2003
 Strehlow, W., Svízelná cesta k lásce, Z myšlenek sv.Hildegardy, Volvox Globator, Praha 1998
 Sudbrack, J., Mystika, Karmelitánské nakladatelství, Kostelní Vydří 1995

 Pozri aj 
 Marketa Porete
 Zoznam svätcov Katolíckej cirkvi
 Iné projekty 

Kategória:Narodenia v 1098
Kategória:Úmrtia v 1179
Kategória:Nemeckí filozofi
Kategória:Nemeckí spisovatelia
Kategória:Nemeckí lekári
Kategória:Učitelia cirkvi
Kategória:Nemeckí katolícki svätci
Kategória:Mníšky
Kategória:Zakladatelia kláštorov
Kategória:Kanonizovaní Benediktom XVI.
Kategória:Osobnosti na nemeckých poštových známkach
Kategória:Katolícki svätci majúci sviatok 17. septembra